กสิกรรุกปล่อยกู้รัฐวิสาหกิจเออร์ลีรีไทร์
ธนาคารกสิกรไทยสบช่องรัฐวิสาหกิจเออร์ลีรีไทร์ ปล่อยสินเชื่อแฟรนไชส์ นำร่อง ทีโอที
5 มิ.ย. 2558

ธนาคารกสิกรไทยสบช่องรัฐวิสาหกิจเออร์ลีรีไทร์ ปล่อยสินเชื่อแฟรนไชส์ นำร่อง ทีโอที
นายพิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารได้ลงนามความร่วมมือกับบริษัท ทีโอที ในโครงการสนับสนุนทางการเงินแก่พนักงานให้ทำธุรกิจอย่างมืออาชีพ โดยเป็นการให้สินเชื่อพนักงานทีโอทีที่เกษียณอายุก่อนกำหนด (เออร์ลีรีไทร์) สามารถเข้าถึงสินเชื่อเพื่อลงทุนทำธุรกิจแฟรนไชส์สร้างรายได้หลังเกษียณ
สำหรับผู้เข้าร่วมโครงการดังกล่าวไม่ต้องมีหลักทรัพย์ค้ำประกัน หรือประสบการณ์ทางธุรกิจมาก่อน และหากผ่านมาตรฐานของแฟรนไชส์ที่เข้าร่วมโครงการทั้ง 80 แบรนด์ เช่น มีเงินทุนและทำเลดี ธนาคารอนุมัติทันที วงเงิน 80% ของเงินลงทุน ลดดอกเบี้ยลง 1% จากปกติคิดเอ็มอาร์อาร์บวก 2% ระยะเวลาผ่อนชำระ 5 ปี เบื้องต้นมีผู้สนใจแล้วราว 800 ราย
อย่างไรก็ดี ธนาคารกำลังอยู่ระหว่างการเตรียมขยายสินเชื่อแฟรนไชส์ลักษณะนี้ในองค์กรรัฐวิสาหกิจอีก 7 แห่งที่มีโครงการเออร์ลีรีไทร์เช่นกัน อาทิ บริษัท กสท โทรคมนาคม บริษัท การบินไทย บริษัท ท่าอากาศยานไทย รวมถึงธนาคารออมสิน เป็นต้น เพื่อเป็นทางเลือกให้พนักงานที่สนใจ โดยเตรียมวงเงินสินเชื่อสำหรับโครงการนี้ไว้ 100-200 ล้านบาท
“พนักงานที่เออร์ลีรีไทร์จะได้เงินก้อนสุดท้ายของการทำงาน ซึ่งมี 2 กลุ่ม คือ กลุ่มเก็บเงิน เราจะส่งทีม K-Expert ไปให้คำแนะนำวางแผน ส่วนกลุ่มที่อยากทำธุรกิจแต่ไม่อยากเสี่ยงกับเงินก้อนนี้ เรามีแฟรนไชส์ที่มั่นคงปลอดภัยทำรายได้ดีมาให้เป็นทางเลือก” นายพิภวัตว์ กล่าว
นายพิภวัตว์ กล่าวด้วยว่า ไม่ห่วงเรื่องลูกค้าขอกู้ทำธุรกิจโดยไม่มีประสบการณ์ เพราะลูกค้าสินเชื่อแฟรนไชส์มีคุณภาพดีมาก โดยในช่วง 5 ปีที่ผ่านมาสามารถปล่อยสินเชื่อไป 3,500 ล้านบาท แต่ไม่มีหนี้ที่ไม่ก่อให้เกิดรายได้ (เอ็นพีแอล) เลย ซึ่งกุญแจสำคัญมาจากการคัดธุรกิจที่มีศักยภาพ ปัจจุบันสินเชื่อดังกล่าวมียอดคงค้าง 1,550 ล้านบาท และสิ้นปีคาดว่ายอดคงค้างจะอยู่ที่ 1,700-1,800 ล้านบาท
นายรังสรรค์ จันทร์นฤกุล รองกรรมการผู้จัดการใหญ่ บริษัท ทีโอที กล่าวว่า ในปี 2558 บริษัทมีแผนเออร์ลีรีไทร์พนักงาน 2,000 คน และปี 2559 อีก 1,500 คน โดยมีเป้าหมายจำนวนพนักงานที่ 1.1 หมื่นคน จากปัจจุบันมี 1.5 หมื่นคน ซึ่งความร่วมมือกับธนาคารทำให้บริษัทมั่นใจว่าพนักงานจะมีความเป็นอยู่ที่ดีหลังเกษียณอายุ
ทั้งนี้ ตามแผนการปฏิรูปรัฐวิสาหกิจของรัฐบาล พล.อ.ประยุทธ์ จันทร์โอชา คาดว่าจะทำให้มีการลดขนาดองค์กรและลดจำนวนพนักงานลงในรัฐวิสาหกิจบางแห่งลง เพื่อลดปัญหาการขาดทุนและช่วยเพิ่มประสิทธิภาพการทำงานและการแข่งขันให้ดีขึ้น